ΓΡΑΠΤΗ ΕΡΩΤΗΣΗ E-0589/97 υποβολή: Iρigo Mιndez de Vigo (PPE) προς την Επιτροπή (25 Φεβρουαρίου 1997)

Θέμα: Η κατάσταση στην περιοχή των Μεγάλων Λιμνών

Ο Επίτροπος κ. Joγo de Deus Pinheiro κατά την πρώτη επίσημη επίσκεψή του στις χώρες της Ανατολικής Αφρικής προέβη σε δηλώσεις σχετικά με την κατάσταση στην περιοχή των Μεγάλων Λιμνών και αναφέρθηκε στις προσπάθειες που κατέβαλε η Ευρωπαϊκή Ένωση για την αναζήτηση ειρηνικών και βιώσιμων λύσεων.

Μπορεί η Επιτροπή να διευκρινίσει ποιες ήσαν οι προσπάθειες αυτές και τα συγκεκριμένα αποτελέσματά τους και, επίσης, να προβεί σε μια αποτίμηση των ενεργειών του απεσταλμένου της Ευρωπαϊκής Ένωσης στην εν λόγω περιοχή κ. Ajello;

Απάντηση του κ. Pinheiro εξ ονόματος της Επιτροπής (2 Απριλίου 1997)

Από την αρχή της κρίσης στην περιοχή των Μεγάλων Λιμνών το 1994, η Κοινότητα ανέλαβε υποχρεώσεις ύψους 977 εκατ. ECU για δράσεις ανθρωπιστικής βοήθειας, αποκατάστασης κοινωνικών και οικονομικών υποδομών και προώθησε την έννομο τάξη προκειμένου να δημιουργηθεί η βάση για μια πολιτική σταθερότητα και ειρηνική ανάπτυξη.

Ιδιαίτερα στη Ρουάντα, όπου η επιστροφή πλέον του ενός εκατομμυρίου προσφύγων θέτει σε σοβαρή πίεση τους πόρους της χώρας, η Επιτροπή δραστηριοποιείται ενεργά για να βοηθήσει την ειρηνική παλινόστηση των προσφύγων και, μακροπρόθεσμα να βοηθήσει τη διαδικασία εθνικής συμφιλίωσης. Εκτός από ένα φιλόδοξο πρόγραμμα αποκατάστασης, η Επιτροπή χρηματοδοτεί σειρά έργων με στόχο την προστασία των ανθρωπίνων δικαιωμάτων, τη λειτουργία κράτους δικαίου και στήριξης για σωστές δικαστικές διαδικασίες στην περίπτωση των κρατουμένων για τους οποίους υπάρχουν υπόνοιες ότι συμμετείχαν στη γενοκτονία του 1994.

Καθ' όλη τη διάρκεια, η Επιτροπή δραστηριοποιήθηκε επίσης στο πλαίσιο της κοινής εξωτερικής πολιτικής και πολιτικής ασφάλειας της Ενωσης αναλαμβάνοντας ή προωθώντας πρωτοβουλίες ενθάρρυνσης λύσεων των διενέξεων στην περιοχή μέσω διαπραγματεύσεων. Είναι σε στενή επαφή με τον ειδικό απεσταλμένο της Ενωσης στην περιοχή των Μεγάλων Λιμνών, τον κ. Aldo Ajello, ο οποίος χαίρει συνεχούς λογιστικής και πολιτικής στήριξης της Επιτροπής από την αρχή της αποστολής του.

Κατά την πρόσφατη αποστολή του στην περιοχή της Ανατολικής Αφρικής, ο αρμόδιος Επίτροπος Εξωτερικών Σχέσεων με τις χώρες της Αφρικής συνάντησε τον γενικό γραμματέα του Οργανισμού Αφρικανικής Ενωσης (ΟΑΕ), κ. Salim-Salim, αρχηγούς κρατών και κυβερνήσεων καθώς και τον πρώην πρόεδρο Nyerere. Με την ευκαιρία των συναντήσεων αυτών, ο Επίτροπος επιβεβαίωσε τη συνεχή στήριξη της Επιτροπής όσον αφορά τα ανθρωπιστικά θέματα και τις δράσεις ανασυγκρότησης στην περιοχή. Παράλληλα, υπογράμμισε τη σημασία εξεύρεσης μακροπρόθεσμων λύσεων βάσει διαπραγματεύσεων στις συρράξεις που πλήττουν την περιοχή, χάρη στην εφαρμογή σταθεροποιητικών μέτρων και δημοκρατικών αρχών, στο σεβασμό των ανθρωπίνων δικαιωμάτων και στη σωστή διακυβέρνηση, ενώ βρήκε τους συνομιλητές του ευαισθητοποιημένους σχετικά με τη ζωτική σημασία των μακροπρόθεσμων αυτών λύσεων για το σύνολο της εν λόγω εμπόλεμης περιοχής.

Ο Επίτροπος επανέλαβε την αμείωτη στήριξη της Ενωσης όσον αφορά τις συνεχείς προσπάθειες του πρώην προέδρου Nyerere, του κ. Ajello και του πρόσφατα διορισθέντος ειδικού απεσταλμένου των Ηνωμένων Εθνών/ΟΑΕ, κ. Mohammed Sahnoun και υπογράμμισε τον σημαντικό ρόλο του ΟΑΕ και της Διακυβερνητικής Αρχής για την Ανάπτυξη (IGAD) στον τομέα της πρόληψης και επίλυσης των συρράξεων στην περιοχή. Απέδωσε ιδιαίτερη σημασία στην οργάνωση διεθνούς συσκέψεως για την ειρήνη, σταθερότητα και ασφάλεια στην περιοχή υπό την αιγίδα των Ηνωμένων Εθνών και του ΟΑΕ και ανεφέρθη στην ετοιμότητα της Επιτροπής να συμμετάσχει στις προετοιμασίες και να παράσχει πολιτική και υλική στήριξη σε μια τέτοια σύσκεψη.

Ο σημαντικός ρόλος του κ. Ajello στο πλαίσιο των διαφόρων πρωτοβουλιών προώθησης ειρηνικής διευθέτησης της κρίσης στην περιοχή των Μεγάλων Λιμνών υπογραμμίστηκε με ιδιαίτερη έμφαση από τον Επίτροπο ενώ επίσης ο ρόλος αυτός χαίρει και της μεγάλης εκτίμησης εξεχουσών προσωπικοτήτων τις οποίες συνάντησε ο Επίτροπος κατά την αποστολή του.